Ուսպլանի կազմակերպում: Արդյունքներ: Առաջարկություններ:

Ներկայացնում եմ ուսպլանի կազմակերպման այն կետերը, որոնց կազմակերպման մեջ, իմ կարծիքով, կան հաջողություններ կամ դժվարություններ:

1. Ուսումնական առարկաները կազմված են դասընթացներից։
* Դասաժամերի բաժանումը ոչ թե շաբաթական, այլ տարեկան ժամաքանակի, հնարավորություն տվեց դասընթացներն առավել արդյունավետ կազմակերպել: Այդպես կազմակերպվեցին տեխնոլոգիայի, գրաբարը որպես ծեսի լեզու, մարմնակրթության, քիմիայի, արվեստի դասընթացները:
* **Արվեստ** դասընթացը դասացուցակային ժամերից հանվեց և կազմակերպվում է մշակութային կենտրոններում՝ ուսճամփորդությունների տեսքով:
* **Գրաբարը որպես ծեսի լեզու** դասընթացը կազմակերպվում է Սուրբ Երրորդություն եկեղեցում՝ առավոտյան ժամերգություններին մասնակցությամբ
* **Մարմնակրթությունը** կազմակերպվում է սպորտային ակումբների միջոցով
* Իրականացվում է տեխնոլոգիայի վեց դասընթաց՝ «Մեդիատեխնոլոգիաներ «Դիզայն», «Գծագրություն», «Առողջագիտություն և առաջին բուժօգնություն», «Դիզայն-խեցեգործություն», «Այգեգործություն»:
1. Ուսուցումը կազմակերպվում է ուսումնական նախագծերի մշակման և իրականացման միջոցով։

Նախագծերն իրականացվում են տարեկան ուսումնական օրացույցով: Կան նաև օրացույցից դուրս իրականացվող նախագծեր:

Կան հաջողված նախագծեր, որոնք քննարկել ենք միջին դպրոցի դասավանդողների հետ: Փորձում ենք նախագծերի մեթոդի կիրառման առավել արդյունավետ ձևեր գտնել:

1. Ուսուցման կազմակերպման մեջ սահմանված կարգով կիրառվում են առկա, հեռավար, առցանց, տնային ուսուցման ձևեր։

Դժվարություններ ունենք հեռավար ուսուցման մեջ: Ինչպես առկա, այնպես էլ հեռավար ուսուցման մեջ կան ոչ այնքան պարտաճանաչ սովորողներ: Եվ եթե առկա ուսուցման ընթացքում ինչ-որ բան լրացվում է դասարանական աշխատանքի ընթացքում, հեռավարի ժամանակ անպարտաճանաչությունը բերում է լուրջ բացթողումների:Խոսքը ոչ թե ոչինչ չանող սովորողի մասին է, այլ աշխատանքները ոչ այնքան բարեխիղճ անող սովորողների:

1. Սովորողի առաջադիմությունը, ուսումնական արդյունքները, սովորողի մասին անհրաժեշտ այլ տեղեկություններ սահմանված կարգով էլեկտրոնային գրանցում են ստանում:

Այս կետի առաջին մասը՝ սովորողի առաջադիմության գրանցումը, գտնվում է մշակման փուլում:

1. «Կենսաբանություն» առարկան կազմված է «Բուսաբանություն», «Կենդանաբանություն», «Մարդու անատոմիա» դասընթացներից, որոնք ներառում են էկոլոգիայի բաղկացուցիչ և ուսուցանվում փորձի հիման վրա:

Ընդլայնված ջերմոց-լաբորատորիան հնարավորություն է տալիս կազմակերպելու «Բուսաբանություն» առարկան որպես գործունեություն: Սկսել ենք ձևավորել նաև կենդանաբանական լաբորատորիան՝ որպես կենդանիների խնամքի գործունեության բաղկացուցիչ:

1. Ուսումնական շաբաթը 6-օրյա է: Շաբաթ օրերը հատկացվում են հայրենագիտական, ուսումնական ճամփորդությունները, ուսումնական-հասարակական նախագծերը, լրացուցիչ կրթության պարապմունքները կազմակերպելուն:

Այս կետի արդյունավետ և լիարժեք իրականցմանը խոչընդոտում է այն, որ ունենք հեռվից եկող սովորողներ: Որոշ ընտանիքներ էլ իրենք են տնօրինում իրենց շաբաթ-կիրակին:

1. Ուսումնական օրն սկսվում է Ծրագրի 15 րոպե տևողությամբ առավոտյան ընդհանուր պարապմունքով` սահմանված կարգով և ծրագրով: Պարապմունքի կազմակերպումը սովորողների ուսումնական-հասարակական նախագիծն է:

Ընդհանուր պարապմունքի արդյունավետ անցկացման ձևերն անընդհատ մշակվում են: Այժմ իրականացնում ենք ավագ և միջին դպրոցների ընդհանուր պարապմունքի անցկացման միասնական ձև. ծրագիրը միասին կազմում և իրականացնում են ավագ և միջին դպրոցի դասավանդողներն ու սովորողները:

1. Սովորողը սահմանված կարգով մասնակցում է շրջապատի կամ նյութական միջավայրի բարելավմանն ուղղված նախագծերի իրականացմանը: Այդ աշխատանքը ուսումնական ծանրաբեռնվածության մաս չի կազմում: Աշխատանքը ստանում է համապատասխան գրանցում:

Շրջապատի կամ նյութական միջավայրի բարելավմանն ուղղված նախագծերի իրականացումը ամենաշատ ջանքեր պահանջող կետերից է: Փորձում ենք հնարավորին չափ հետևողական իրականացնել այս կետը:

1. 7-9-րդ դասարաններում սովորողը սահմանված կարգով իր ընտրությամբ գործունեություն է իրականացնում` բնագիտական գործունեություն, ինժեներական-տեխնիկական ստեղծագործություն, կինո-ֆոտոգործ, մեդիալրագրություն, օտար լեզու և թարգմանչություն, հայրենագիտություն և էքսկուրսավարություն, կենդանիների խնամք, բույսերի խնամք, կերպարվեստ, դիզայն և մոդելավորում, երաժշտական գործունեություն, տեխնոլոգիա-դիզայն, մարզական գործունեություն, թատրոն:
* Ընտրության այս գործունեություններից չեն ընտրվել՝ **հայրենագիտություն և էքսկուրսավարություն, կենդանիների խնամք, երաժշտական գործունեություն, կերպարվեստ** գործունեությունները:
* **Օտար լեզու և թարգմանչություն** գործունեության մեջ ընդգրկված անգլերեն, գերմաներեն, ֆրանսերեն խմբերը: